Document ID: 31993D0213

ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Μαρτίου 1993 για την οργάνωση προσωρινού πειράματος σε σχέση με τη μέγιστη περιεκτικότητα των σπόρων προς σπορά σόγιας σε αδρανή ύλη
(93/213/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 69/208/ΕΟΚ του Συμβουλίου της 30ής Ιουνίου 1969 περί της εμπορίας των σπόρων προς σπορά των ελαιούχων και κλωστικών φυτών (1), όπως τροποποιήθηκε τελευταία από την οδηγία 92/107/ΕΟΚ της Επιτροπής (2), και ιδίως το άρθρο 12α,
Εκτιμώντας:
ότι η οδηγία 69/208/ΕΟΚ προβλέπει όρια σε σχέση με τη μέγιστη περιεκτικότητα σε αδρανή ύλη, όπως αυτή ορίζεται σύμφωνα με τις τρέχουσες διεθνείς μεθόδους δοκιμασίας, στα οποία πρέπει να ανταποκρίνονται οι σπόροι προς σπορά σόγιας-
ότι τα όρια αυτά έχουν καθοριστεί για να μειωθεί ο κίνδυνος μόλυνσης από Phialophora gregata και Phytophthora megasperma f. sp. glycinea-
ότι σύμφωνα με τις τρέχουσες διεθνείς μεθόδους δοκιμασίας, ο ορισμός της αδρανούς ύλης περιλαμβάνει "θραύσματα σπόρων ή τραυματισμένους σπόρους, με μέγεθος το ήμισυ ή λιγότερο του ημίσεως σε σχέση προς το αρχικό"-
ότι, σύμφωνα με τις επιστημονικές γνώσεις, το προαναφερθέν συστατικό της αδρανούς ύλης δεν δημιουργεί κίνδυνο μόλυνσης από τους ανωτέρω επιβλαβείς οργανισμούς-
ότι είναι επομένως χρήσιμο να οργανωθεί ένα προσωρινό πείραμα υπό συγκεκριμένους όρους, με στόχο την αναζήτηση βελτιωμένων εναλλακτικών λύσεων ως προς τις ισχύουσες διατάξεις που αφορούν τη μέγιστη περιεκτικότητα των σπόρων προς σπορά σόγιας σε αδρανή ύλη-
ότι είναι επιθυμητό να καλύπτονται και οι σπόροι προς σπορά που συγκομίζονται σε τρίτες χώρες-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οργανώνεται προσωρινό πείραμα σε κοινοτικό επίπεδο, υπό τους όρους που αναφέρονται στο άρθρο 2, με σκοπό να εκτιμηθεί αν τα όρια ή οι άλλες προϋποθέσεις που ισχύουν για τους σπόρους προς σπορά σόγιας όσον αφορά το ποσοστό βάρους της αδρανούς ύλης, δυνάμει του παραρτήματος ΙΙ στήλη Ι σημείο 3 στοιχείο γ) της οδηγίας 69/208/ΕΟΚ, πρέπει να τροποποιηθούν ώστε να μη λαμβάνεται υπόψη το συστατικό που περιγράφεται ως "θραύσματα σπόρων ή τραυματισμένοι σπόροι, με μέγεθος το ήμισυ ή λιγότερο του ημίσεος σε σχέση προς το αρχικό".
Άρθρο 2
Οι όροι που αναφέρονται ανωτέρω στο άρθρο 1 είναι:
α) το όριο σχετικά με την αδρανή ύλη δεν περιλαμβάνει θραύσματα σπόρων ή τραυματισμένους σπόρους, με μέγεθος το ήμισυ ή λιγότερο του ημίσεως σε σχέση προς το αρχικό-
β) κατά τις επίσημες δοκιμασίες σπόρων, το υλικό που αποτελείται από σπόρους και το λοιπό υλικό ζυγίζονται χωριστά, εκτός εάν η συνολική ποσότητα αδρανούς ύλης δεν υπερβαίνει το 0,3 %-
γ) οι σπορομερίδες πρέπει να συνοδεύονται από επίσημο πιστοποιητικό ανάλυσης του σπόρου, το οποίο αναφέρει τα αποτελέσματα της ζύγισης κατά το ανωτέρω στοιχείο β)-
δ) η επίσημη ετικέτα που καθορίζεται από την οδηγία 69/208/ΕΟΚ ή, προκειμένου για τρίτες χώρες, η ετικέτα του ΟΟΣΑ φέρει τον αριθμό της παρούσας απόφασης με τους όρους "κανόνες και πρότυπα ΕΟΚ". Διαζευκτικώς, ο αριθμός της παρούσας απόφασης μπορεί να εμφαίνεται σε οποιοδήποτε άλλο επίσημο έγγραφο που συνοδεύει τη σπορομερίδα-
ε) οι αρχές οι αρμόδιες για την πιστοποίηση παρακολουθούν το πείραμα-
στ) δείγματα από σπορομερίδες που πιστοποιήθηκαν επισήμως κατόπιν του πειράματος αυτού δίδονται για τις συγκριτικές κοινοτικές δοκιμές.
Άρθρο 3
1. Στο πείραμα μπορούν να συμμετάσχουν όλα τα κράτη μέλη.
2. Τα κράτη μέλη ενημερώνουν την Επιτροπή, αν έχουν αποφασίσει να συμμετάσχουν στο πείραμα.
3. Το πείραμα λήγει στις 30 Ιουνίου 1995. Τα κράτη μέλη μπορούν να αποφασίσουν να παύσουν ενωρίτερα να συμμετέχουν στο πείραμα.
4. Προ του τέλους κάθε έτους, τα κράτη μέλη διαβιβάζουν στην Επιτροπή και στα άλλα κράτη μέλη έκθεση ως προς την πρόοδο των εργασιών και ως προς τα αποτελέσματα του πειράματος.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 18 Μαρτίου 1993.

Labels: 3
17
6